b'\n_START_ARTICLE_\nKimmo Timonen\n_START_SECTION_\nSM-liiga\n_START_PARAGRAPH_\nTimonen on Kalevan Pallon kasvatti. H\xc3\xa4n pelasi seurassa ensimm\xc3\xa4iset ottelunsa SM-liigassa kaudella 1991\xe2\x80\x931992. Kahdella seuraavalla kaudella h\xc3\xa4nen peliaikansa kasvoi huomattavasti. T\xc3\xa4m\xc3\xa4n j\xc3\xa4lkeen Timonen siirtyi TPS:n riveihin. Heti seuraavalla kaudella h\xc3\xa4n murtautui TPS:n liigajoukkueeseen ja voitti Suomen mestaruuden. Timonen pelasi TPS:ss\xc3\xa4 viel\xc3\xa4 kaksi kautta. J\xc3\xa4lkimm\xc3\xa4isell\xc3\xa4 h\xc3\xa4n voitti SM-hopeaa ja valittiin t\xc3\xa4hdist\xc3\xb6kent\xc3\xa4lliseen. T\xc3\xa4m\xc3\xa4n j\xc3\xa4lkeen h\xc3\xa4n siirtyi kaudeksi 1997\xe2\x80\x931998 HIFK:n riveihin. H\xc3\xa4n kuului j\xc3\xa4lleen mestaruuden voittaneen joukkueen avainpelaajiin. H\xc3\xa4n teki uransa parhaat tehopisteet, 25 ja voitti Suomen mestaruuden.\n_START_SECTION_\nNashville Predators\n_START_PARAGRAPH_\nVuonna 1998 Timosen varannut Los Angeles Kings kauppasi h\xc3\xa4net ja Jan Vopatin Nashville Predatorsiin. Debyyttikaudellaan 1998\xe2\x80\x931999 Nashville Predatorsissa h\xc3\xa4n pelasi 50 ottelua, mutta joutui pelaamaan osan ajasta IHL:ss\xc3\xa4 Milwaukee Admiralsissa._NEWLINE_Kaudella 1999\xe2\x80\x932000 Timonen teki todellisen l\xc3\xa4pimurtonsa. H\xc3\xa4n teki 51 ottelussa 33 pistett\xc3\xa4, mik\xc3\xa4 toi h\xc3\xa4nelle valinnan vuoden 2000 NHL:n t\xc3\xa4hdist\xc3\xb6otteluun, joka j\xc3\xa4i kuitenkin v\xc3\xa4liin loukkaantumisen vuoksi._NEWLINE_Seuraavat nelj\xc3\xa4 kautta Timonen jatkoi Nashvilless\xc3\xa4 ja teki kolmella kaudella 40 pistett\xc3\xa4 tai yli. Joukkue kuitenkin selviytyi vain kaudella 2003\xe2\x80\x932004 pudotuspeleihin.\n_START_SECTION_\nTy\xc3\xb6sulkukausi 2004\xe2\x80\x932005\n_START_PARAGRAPH_\nKausi 2004\xe2\x80\x932005 j\xc3\xa4i NHL:ss\xc3\xa4 pelaamatta ty\xc3\xb6sulun takia. H\xc3\xa4n teki aluksi esisopimuksen kasvattajaseuransa KalPan kanssa, ja piti yll\xc3\xa4 pelituntumaa tekem\xc3\xa4ll\xc3\xa4 marraskuussa kolmen ottelun sopimuksen Sveitsin NLA:ssa pelaavan HC Luganon kanssa. T\xc3\xa4m\xc3\xa4n j\xc3\xa4lkeen Timonen teki joulukuun puoliv\xc3\xa4liin ulottuvan sopimuksen Elitserieniss\xc3\xa4 pelaavan Bryn\xc3\xa4sin kanssa. Tammikuussa Timonen siirtyi Mestiksess\xc3\xa4 pelanneeseen KalPaan, josta h\xc3\xa4n omisti osan. KalPa nousi takaisin SM-liigaan Timosen, Sami Kapasen ja Adam Hallin t\xc3\xa4hditt\xc3\xa4m\xc3\xa4n\xc3\xa4. Timonen valittiin pudotuspelien arvokkaimmaksi pelaajaksi.\n_START_SECTION_\nJatko Nashvilless\xc3\xa4\n_START_PARAGRAPH_\nKaudeksi 2005\xe2\x80\x932006 Timonen palasi NHL:\xc3\xa4\xc3\xa4n Nashvillen paitaan. Pisteiden valossa Timonen pelasi erinomaisen kauden ollen 50 pisteell\xc3\xa4\xc3\xa4n joukkueen tehokkain puolustaja._NEWLINE_Kaudeksi 2006\xe2\x80\x932007 Timonen nimettiin Predatorsin uudeksi kapteeniksi. Timonen teki runkosarjassa henkil\xc3\xb6kohtaisen piste-enn\xc3\xa4tyksens\xc3\xa4, 55. Maaleja syntyi 13, mill\xc3\xa4 h\xc3\xa4n sivusi omaa enn\xc3\xa4tyst\xc3\xa4\xc3\xa4n. Plus-miinus-tilasto oli oma enn\xc3\xa4tys +20. H\xc3\xa4n pelasi kaudella my\xc3\xb6s NHL:n t\xc3\xa4hdist\xc3\xb6ottelussa.\n_START_SECTION_\nPhiladelphia Flyers\n_START_PARAGRAPH_\nKaudeksi 2007\xe2\x80\x932008 Timonen ja Scott Hartnell kaupattiin Philadelphia Flyersiin Predatorsin saadessa Philadelphian ensimm\xc3\xa4isen kierroksen varauksen vuoden 2007 NHL:n varaustilaisuudessa. Timosesta olisi tullut hiukan t\xc3\xa4m\xc3\xa4n j\xc3\xa4lkeen rajoittamaton vapaa pelaaja. Pian t\xc3\xa4m\xc3\xa4n j\xc3\xa4lkeen h\xc3\xa4n kirjoitti kuuden vuoden ja 37,8 miljoonan dollarin jatkosopimuksen seuran kanssa. H\xc3\xa4nest\xc3\xa4 tuli samalla NHL:n nelj\xc3\xa4nneksi palkatuin pelaaja ja kallein puolustaja NHL:ss\xc3\xa4. Kaudella 2007\xe2\x80\x932008 Timonen teki runkosarjassa 44 tehopistett\xc3\xa4. Pudotuspelikierroksella Timonen loukkaantui saatuaan veritulpan jalkaansa. Timonen oli sivussa nelj\xc3\xa4n pudotuspeliottelun ajan, mutta palasi kertaalleen. H\xc3\xa4n pelasi my\xc3\xb6s toisen per\xc3\xa4tt\xc3\xa4isen t\xc3\xa4hdist\xc3\xb6ottelunsa. Seuraavalla kaudella Timonen teki 43 tehopistett\xc3\xa4 ja oli joukkueen tehokkain puolustaja ja kokosi plus-miinus-tilastoon +19._NEWLINE_Kaudella 2009\xe2\x80\x932010 Timonen teki runkosarjassa v\xc3\xa4hiten pisteit\xc3\xa4 pitk\xc3\xa4\xc3\xa4n aikaan kun pisteit\xc3\xa4 syntyi 39, joista kuusi oli maaleja. T\xc3\xa4htipuolustaja Chris Prongerin liitytty\xc3\xa4 joukkueeseen, Timosen odotettiin vihdoin p\xc3\xa4\xc3\xa4sev\xc3\xa4n huippupelaajan pakkipariksi. Timonen kantoi vastuuta kuitenkin kakkosparissa yhdess\xc3\xa4 Braydon Coburnin kanssa. Pudotuspeleiss\xc3\xa4 Flyers teki historiaa voittamalla Boston Bruinsin konferenssien v\xc3\xa4lieriss\xc3\xa4 oltuaan ottelusarjassa jo 0\xe2\x80\x933 -tappiolla. Ratkaisevassa ottelussa se oli my\xc3\xb6s 0\xe2\x80\x933 -tappiolla, mutta nousi 4\xe2\x80\x933 -voittoon. Timonen ja h\xc3\xa4nen seuransa Philadelphia Flyers h\xc3\xa4visiv\xc3\xa4t finaalin otteluvoitoin 4\xe2\x80\x932 Chicago Blackhawksille. Timonen teki playoffeissa pisteet 1+10=11. Kaikkiaan kauden 105 NHL-ottelun lis\xc3\xa4ksi Timonen pelasi olympialaisissa, joista tuli pronssia Suomen paidassa._NEWLINE_Kaudella 2010\xe2\x80\x932011 pelasi kaikki 82 ottelua ja teki 37 pistett\xc3\xa4. 6. maaliskuuta 2011 Timonen teki NHL-uransa 100. maalin Buffalo Sabresia vastaan, Ryan Millerin taakse. Joukkue selviytyi pudotuspeleihin, joissa se kuitenkin putosi Boston Bruinsia vastaan._NEWLINE_Kaudella 2011\xe2\x80\x932012 Timonen pelasi hyv\xc3\xa4n runkosarjan. Puolustaja Chris Prongerin oltua aivot\xc3\xa4r\xc3\xa4hdyksen saatuaan suuren osan kautta poissa, Timonen oli joukkueensa ykk\xc3\xb6spuolustaja parinaan Braydon Coburn. Timonen pelasi 76 ottelua joissa syntyi 43 pistett\xc3\xa4. Sy\xc3\xb6tt\xc3\xb6j\xc3\xa4 kertyi 39, joilla Timonen oli puolustajista jaetulla kuudennella sijalla. 2. maaliskuuta 2012 Timonen teki NHL-uransa 500. pisteen New York Islandersia vastaan, kun h\xc3\xa4n sy\xc3\xb6tti Jarom\xc3\xadr J\xc3\xa1grin osuman. Saavutuksesta teki viel\xc3\xa4 merkitt\xc3\xa4v\xc3\xa4mm\xc3\xa4n se ett\xc3\xa4 Timonen ei ollut pelannut viel\xc3\xa4 edes 1000. ottelua, mik\xc3\xa4 tekee pistekeskiarvoksi 0,5 ottelua kohti. 27. maaliskuuta 2012 Timonen sy\xc3\xb6tti puolestaan taalaliigan 400. sy\xc3\xb6tt\xc3\xb6ns\xc3\xa4 Tampa Bay Lightningia vastaan. Timonen on kymmenell\xc3\xa4 viime kaudellaan NHL:ss\xc3\xa4 tehnyt kahdeksalla kaudella yli 40 pistett\xc3\xa4 runkosarjassa, joista kaksi kautta olivat yli 50 pisteen kausia._NEWLINE_Kaudella 2012\xe2\x80\x932013 18. maaliskuuta 2013 Timonen sai syntym\xc3\xa4p\xc3\xa4iv\xc3\xa4n\xc3\xa4\xc3\xa4n 1000 NHL:n runkosarjaottelua t\xc3\xa4yteen, kun Philadelphia Flyers pelasi vieraissa Tampa Bay Lightningia vastaan._NEWLINE_Seitsem\xc3\xa4n\xc3\xa4 Flyers-kautenaan Kimmo Timonen valittiin viidesti seuran parhaaksi puolustajaksi.\n_START_SECTION_\nVeritulppaongelmat ja voitto Stanley Cupissa Chicagossa\n_START_PARAGRAPH_\nVuoden 2015 helmikuussa Philadelphia kauppasi koko kauden 2014\xe2\x80\x932015 veritulppien vuoksi sivussa olleen Timosen Chicago Blackhawksiin t\xc3\xa4m\xc3\xa4n omasta tahdosta. Timonen kertoi siirron taustalla olleen tavoite voittaa NHL:n Stanley Cup -mestaruus. J\xc3\xa4ljell\xc3\xa4 olleen runkosarjan aikana Timonen pelasi 16 ottelua ilman tehopisteit\xc3\xa4, ja pudotuspeleiss\xc3\xa4 h\xc3\xa4n pelasi 15 ottelussa tehopisteitt\xc3\xa4 ja j\xc3\xa4i varsin v\xc3\xa4h\xc3\xa4iselle vastuulle. Chicago eteni loppuottelusarjaan, jossa se kohtasi Tampa Bay Lightningin. Blackhawks voitti ottelusarjan voitoin 4\xe2\x80\x932, ja Timonen voitti lopulta 15 kautta kest\xc3\xa4neen NHL-uransa viimeisell\xc3\xa4 kaudella pitk\xc3\xa4\xc3\xa4n tavoittelemansa Stanley Cup -mestaruuden. Mestaruuden ratkettua h\xc3\xa4n vahvisti p\xc3\xa4\xc3\xa4tt\xc3\xa4v\xc3\xa4ns\xc3\xa4 pelaajauransa._NEWLINE_Helmikuussa 2016 presidentti Barack Obama otti Chicago Blackhawksin voittoisan joukkueen vastaan Valkoisessa talossa. Puheensa aikana h\xc3\xa4n odottamatta otti esille Timosen ja h\xc3\xa4nen uransa:_NEWLINE__NEWLINE_\xc2\xbbTe tied\xc3\xa4tte kaikki suuret nimet t\xc3\xa4ss\xc3\xa4 joukkueessa, seitsem\xc3\xa4n pelaajaa, jotka ovat olleet mukana kaikissa kolmessa mestaruudessa, kaverit, joista olette kuulleet minun puhuvan kaksi kertaa aiemmin, joten t\xc3\xa4n\xc3\xa4\xc3\xa4n haluan tuoda parrasvaloihin kaksi tuntematonta sankaria t\xc3\xa4st\xc3\xa4 joukkueesta, ja he ovat niit\xc3\xa4 kavereita, jotka ovat kulissien takana jokaisessa voittavassa joukkueessa, urheilussa ja muussa el\xc3\xa4m\xc3\xa4ss\xc3\xa4. Ensinn\xc3\xa4kin Kimmo Timonen. Kimmollahan oli ollut jo hieno ura ennen viime kautta. H\xc3\xa4n oli ollut mukana Stanley Cupin finaaleissa, olympiafinaalissa, maailmanmestaruusfinaalissa \xe2\x80\x94 ja h\xc3\xa4n oli h\xc3\xa4vinnyt ne kaikki\xe2\x80\xa6 [yleis\xc3\xb6 naurahtaa] \xe2\x80\xa6 Min\xc3\xa4 vaan t\xc3\xa4ss\xc3\xa4 kerron totuuden \xe2\x80\xa6 [lis\xc3\xa4\xc3\xa4 naurua yleis\xc3\xb6n joukosta] \xe2\x80\xa6 Elokuussa h\xc3\xa4nelt\xc3\xa4 diagnosoitiin veritulpat keuhkoissa ja pohkeessa, eik\xc3\xa4 ollut edes varmaa pelaisiko h\xc3\xa4n koskaan en\xc3\xa4\xc3\xa4. Kesken kautta h\xc3\xa4net myytiin Chicagoon, h\xc3\xa4n taisteli tiens\xc3\xa4 takaisin j\xc3\xa4\xc3\xa4lle, ja viimeisess\xc3\xa4 NHL-peliss\xc3\xa4\xc3\xa4n, 40-vuotiaana, h\xc3\xa4n sai viimein nostaa tuon pokaalin. Ja se ensinn\xc3\xa4kin, t\xc3\xa4llaiselle vanhalle miehelle kuin min\xc3\xa4, se saa minut tuntemaan oloni hyv\xc3\xa4ksi, mutta se on my\xc3\xb6s osoitus hienosta urasta, kun kaveri kykenee pysym\xc3\xa4\xc3\xa4n mukana peliss\xc3\xa4, pystyy jatkuvasti antamaan oman panoksensa siihen ja pystyy hyviin suorituksiin, joten antakaapa Kimmolle isot aplodit!\xc2\xbb _NEWLINE_Timonen kommentoi t\xc3\xa4t\xc3\xa4 puhetta Ylen Urheiluruudulle seuraavasti:_NEWLINE__NEWLINE_\xc2\xbbT\xc3\xa4\xc3\xa4 kyll\xc3\xa4 tuli niin puun takaa, ja h\xc3\xa4n piti kyll\xc3\xa4 puheen aika hauskana, mut tavallaan sain maininnan siihen, niin jopa se on niin iso kunnia minulle, ja tietysti sitten kun h\xc3\xa4n otti kantaa niihin veritulppaongelmiin, niin mink\xc3\xa4laisen ruljanssin m\xc3\xa4 jouduin siin\xc3\xa4 k\xc3\xa4ym\xc3\xa4\xc3\xa4n l\xc3\xa4pi, ennen kuin sain laittaa taas luistimet jalkaan, niin siin\xc3\xa4 vaiheessa tavallaan vanha mieskin herkisty\xc3\xa4 ja kyll\xc3\xa4 itku oli l\xc3\xa4hell\xc3\xa4, t\xc3\xa4ytyy my\xc3\xb6nt\xc3\xa4\xc3\xa4. Ja Stanley Cupin voitto toi muutamia hienoja juttuja, mit\xc3\xa4 p\xc3\xa4\xc3\xa4si tekem\xc3\xa4\xc3\xa4n voiton j\xc3\xa4lkeen, niin t\xc3\xa4m\xc3\xa4 oli kyll\xc3\xa4 yksi semmoinen juttu, mink\xc3\xa4 halusin kokeilla ihan varmasti, ja tulen muistamaan sen vierailun kyll\xc3\xa4 koko loppuik\xc3\xa4ni.\xc2\xbb\n_START_SECTION_\nMuu el\xc3\xa4m\xc3\xa4\n_START_PARAGRAPH_\nTimonen omistaa Sami Kapasen ja Columbus Blue Jacketsia edustavan hy\xc3\xb6kk\xc3\xa4\xc3\xa4j\xc3\xa4 Scott Hartnellin kanssa KalPan osake-enemmist\xc3\xb6n._NEWLINE_Timosen perheeseen kuuluvat vaimo Johanna ja lapset Samuel, Amelie ja Fiona. Timosen veli on KalPaa edustava j\xc3\xa4\xc3\xa4kiekkoilija Jussi Timonen._NEWLINE_Vuodesta 2009 j\xc3\xa4rjestetty "Kime for Kids" -golfturnaus on Timosen ideoima ja sen tarkoituksena on lahjoittaa turnauksen aikana ker\xc3\xa4tyt rahat hyv\xc3\xa4ntekev\xc3\xa4isyyteen, jonka tarkoituksena on parantaa lasten ja nuorten hyvinvointia. H\xc3\xa4n on my\xc3\xb6s Siilinj\xc3\xa4rven Palloseuran tytt\xc3\xb6joukkueen kummi. Timonen omistaa ravintoloita Kuopiossa ja niit\xc3\xa4 ovat muun muassa Henry\'s Pub, Ale Pupi, Passion Club, Saana ja satamaravintola Albatrossi.'